Resolució 246/2017, de 19 de juliol
Llistat i cost dels projectes i treballs tècnics encarregats a una empresa determinada
Un cop estimada la sol·licitud, la legislació de règim local no preveu cap termini per lliurar la informació concernida; atès el previst per la disposició addicional 1a.2 LTAIPBG es podria aplicar supletòriament el de 30 dies que estableix l'article 36 de la mateixa llei.
Termini de lliurament de la informació.
Número d'expedient de la Reclamació: 264/2017.
Sentit de la Resolució: Estimació.
Aquesta Reclamació ha estat presentada per un electe local, amb invocació del dret d'accés dels i de les electes locals a la informació de la respectiva entitat regulat per l'article 164 TRLMRLC.
Aquest fet aconsella plantejar la seva admissibilitat a un procediment de revisió regulat per una normativa diferent, com és la legislació de transparència.
A partir de la Resolució d'11 de febrer de 2016, sobre la Reclamació 4/2016, la GAIP ve admetent reiteradament reclamacions en relació amb sol·licituds d'informació municipal emparades en el dret a la informació reconegut a favor dels i de les electes locals per l'article 164 del Text Refós de la Llei Municipal i de Règim Local de Catalunya, aprovat pel Decret Legislatiu 2/2003, de 28 d'abril (TRLMRLC).
Tot i que la legislació de règim local remet directament a la jurisdicció contenciosa administrativa l'eventual impugnació de tota mena de resolucions dels òrgans i autoritats locals, sense fer cap referència a la via de reclamació davant la GAIP, aquesta Comissió de Garantia ve entenent que això obeeix al fet que la legislació vigent de règim local és anterior a la de transparència que institueix la reclamació davant d'un òrgan independent i especialitzat (la GAIP, en el cas de Catalunya); que aquesta via de reclamació és voluntària i en cap cas perjudica l'accés a la jurisdicció contenciosa administrativa i, si escau, constitucional; que suposa un increment de les garanties jurídiques del dret a la informació que, si són a l'abast de la ciutadania en general, amb més raó han de poder ser accessibles als electes locals, que exerceixen un dret reforçat a la informació emparat en el de participació i representació política de l'article 23 de la Constitució; i que l'aplicació supletòria de la legislació de transparència, inclosa la reclamació davant de la GAIP, respecte del dret a la informació regulat per la legislació de règim local, té empara tant a la legislació bàsica (disposició addicional 1a.2 de la Llei 19/2013, de 9 de desembre, de transparència, accés a la informació pública i bon govern, LTAIPBGE), com a la disposició addicional 1a.2 de la Llei 19/2014, de 29 de desembre, de transparència, accés a la informació pública i bon govern (LTAIPBG).
Procedeix, per tant, l'admissió a tràmit d'aquesta Reclamació.
La persona reclamant sol·licita a l'Ajuntament accés a la llista complerta dels treballs i projectes elaborats per a l'Ajuntament per part de l'arquitecte tècnic municipal i la seva empresa GGAU EQUIP SPL des de l'any 2007 i conèixer l'import econòmic de cadascun d'ells.
L'objecte de la sol·licitud és una relació de treballs tècnics, amb l'import corresponent, que se suposa que és en poder dels serveis de la corporació, que els hauria encarregat i pagat, i no sembla que hi concorri cap dels límits establerts per l'article 164.3 TRLMRLC que puguin justificar denegar-ne l'accés.
Per una altra banda, l'única dada personal afectada és el nom del tècnic autor dels treballs i projectes, que ja és conegut per la persona reclamant, de manera que l'accés sol·licitat no comportaria difusió de les seves dades personals.
Per una altra banda, l'obtenció d'aquesta informació és necessària per al desenvolupament de la tasca de control del govern municipal que li correspon a la regidora reclamant, atesa la seva condició de membre de la corporació.
Així mateix, donat que la sol·licitud d'informació no va ser denegada dins dels quatre dies previstos per l'article 164.3 TRLMRLC, en virtut d'aquest mateix precepte s'ha d'entendre estimada per silenci administratiu, de manera que l'Ajuntament esdevé vinculat a aquesta estimació i obligat a lliurar la informació demanada.
L'Ajuntament no denega el dret de la regidora reclamant d'accedir a aquesta informació, però després de diversos intents frustrats d'accedir a la informació demanada, a causa d'ambdues parts, argumenta que la cerca de la informació demanada requereix la supervisió de la Secretaria i la Intervenció municipal, a més de tasques administratives, que es trobaria dins dels terminis legals per facilitar-la i que quan estigui preparada ja l'avisaran.
Amb caràcter general, l'Ajuntament també posa de manifest que la persona reclamant hauria presentat nombroses sol·licituds i que, tot i la manca de recursos humans suficients, n'hauria atès la major part.
Aquestes consideracions mereixen les valoracions següents.
En primer lloc, que els antecedents posen de manifest que tant l'Ajuntament com la persona reclamant han proposat diversos dies i hores per dur a terme l'accés, sense que, per una raó o una altra, hagin coincidit.
L'Alcalde assenyala que la regidora hauria d'adaptar-se a l'horari d'atenció establert; és cert, però també ho és que els serveis municipals també s'han d'adaptar a les limitacions horàries dels regidors i les regidores, especialment si, com sembla ser aquest cas, exerceixen el seu càrrec en règim de dedicació parcial.
Cal, en definitiva, una disposició a la flexibilitat per ambdues parts.
En segon lloc, el fet que la cerca de la informació sol·licitada requereixi la supervisió de la Secretaria i la Intervenció municipals, a més de la tasca administrativa que correspongui, no és excusa per no fer-la o per retardar-la indefinidament.
A més, si l'Ajuntament va proposar a la regidora reclamant una primera data i hora per poder fer la consulta demanada, deu ser perquè estava en disposició de facilitar la informació corresponent i no hi ha cap raó per demorar-la posteriorment de forma indefinida.
En tercer lloc, no està clar a què es refereix l'Alcalde quan afirma que l'Ajuntament es troba dins dels terminis legals per donar accés a la informació sol·licitada.
L'únic termini establert legalment és el de 4 o 5 dies (segons si atenem l'article 164.3 del TRLMRLC o l'article 77 de la Llei 7/1985, de 2 d'abril, reguladora de les bases del règim local) per estimar o denegar la sol·licitud, termini que en aquest cas s'ha superat a bastament; un cop estimada presumptament la sol·licitud, la legislació de règim local no preveu cap termini per lliurar la informació concernida; atès el previst per la disposició addicional 1a.2 LTAIPBG es podria aplicar supletòriament el de 30 dies que estableix l'article 36 de la mateixa llei, termini que s'ha superat àmpliament si hom té en compte que la sol·licitud inicial d'informació va tenir entrada a l'Ajuntament el 4 de maig de 2017.
Per tant, no sembla que hi hagi termini que pugui excusar l'incompliment que ve fent l'Ajuntament d'Almacelles de la seva obligació de facilitar la informació sol·licitada per la persona reclamant.
En quart lloc, i per les mateixes raons exposades als paràgrafs anteriors, l'Ajuntament infringeix el dret d'accés a la informació quan deixa obert indefinidament el moment en què estarà disposat a fer possible la consulta demanada per la persona reclamant.
Finalment, el fet que la persona reclamant hagi presentat nombroses sol·licituds d'accés no excusa l'Ajuntament del compliment de la seva obligació d'atendre degudament cadascuna d'elles.
Cal tenir en compte, a més, que no sembla que l'accés sol·licitat hagi de comportar una tasca mínimament complexa de preparació, ja que no sembla previsible que l'Ajuntament hagi encarregat mitjançant contractació externa en els darrers anys un nombre massa elevat de treballs o projectes tècnics al seu arquitecte tècnic, i no hauria de ser particularment difícil localitzar-los.
Procedeix, doncs, estimar aquesta Reclamació i requerir a l'Ajuntament el lliurament en un termini raonable de la informació demanada.
Sobre la base dels antecedents i fonaments jurídics exposats, el Ple de la GAIP, en la sessió de 19 de juliol de 2017, resol per unanimitat:
Els terminis establerts en aquesta Resolució per lliurar la informació s'han de comptar en dies hàbils (descomptant, per tant, dissabtes i festius) i comencen a partir de l'endemà de la recepció de la seva notificació per l'Administració reclamada.